ΚΑΝΟΝΙΣΜΟΣ (ΕΟΚ) ΑΡΙΘ. 1946/93 ΤΟΥ ΣΥΜΒΟΥΛΙΟΥ της 30ής Ιουνίου 1993 για την τροποποίηση του κανονισμού (ΕΟΚ) αριθ. 337/75 περί δημιουργίας Ευρωπαϊκού κέντρου για την ανάπτυξη της επαγγελματικής κατάρτισης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη του Ελεγκτικού Συνεδρίου (3),

Εκτιμώντας:

ότι η συνθήκη της 22ας Ιουλίου 1975 που τροποποιεί ορισμένες δημοσιονομικές διατάξεις των συνθηκών για την ίδρυση των Ευρωπαϊκών Κοινοτήτων και της συνθήκης για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, έχει τροποποιήσει τη διαδικασία με την οποία απαλλάσσεται η Επιτροπή από την ευθύνη για την εκτέλεση του γενικού προϋπολογισμού των Ευρωπαϊκών Κοινοτήτων και ότι, κατά συνέπεια, είναι σκόπιμο, λαμβανομένης υπόψη της τροποποιημένης διαδικασίας του άρθρου 206β της συνθήκης ΕΟΚ, να εκσυγχρονιστεί η διαδικασία με την οποία χορηγείται απαλλαγή στο διοικητικό συμβούλιο του Ευρωπαϊκού κέντρου για την ανάπτυξη της επαγγελματικής κατάρτισης που ιδρύθηκε με τον κανονισμό (ΕΟΚ) αριθ. 337/75 (4)-

ότι, σε όλα τα κείμενα που αναφέρονται στην επιτροπή ελέγχου, η συνθήκη της 22ας Ιουλίου 1975 έχει αντικαταστήσει τους όρους "Επιτροπή ελέγχου" από τους όρους "Ελεγκτικό Συνέδριο",

ότι οι πράξεις προσχώρησης της Ελλάδας, καθώς και της Ισπανίας και της Πορτογαλίας τροποποίησαν τη σύνθεση του διοικητικού συμβουλίου του κέντρου-

ότι πρέπει να προβλεφθεί η διαβίβαση της ετήσιας γενικής έκθεσης του Κέντρου σε όλα τα ενδιαφερόμενα κοινοτικά όργανα-

ότι ο κανονισμός (ΕΟΚ) αριθ. 337/75 πρέπει να τροποποιηθεί ανάλογα-

ότι η συνθήκη ΕΟΚ δεν προβλέπει για τη θέσπιση του παρόντος κανονισμού άλλες εξουσίες εκτός αυτών του άρθρου 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο πρώτο

Ο κανονισμός (ΕΟΚ) αριθ. 337/75 του Συμβουλίου τροποποιείται ως εξής:

1. Στο άρθρο 4, η παράγραφος 1 αντικαθίσταται από το ακόλουθο κείμενο:

"1. Το κέντρο διοικείται από διοικητικό συμβούλιο που αποτελείται από τριάντα εννέα μέλη:

α) δώδεκα μέλη εκπροσωπούν τις κυβερνήσεις των κρατών μελών,

β) δώδεκα μέλη εκπροσωπούν τις επαγγελματικές οργανώσεις των εργοδοτών,

γ) δώδεκα μέλη εκπροσωπούν τις συνδικαλιστικές οργανώσεις των εργαζομένων,

δ) τρία μέλη εκπροσωπούν την Επιτροπή.

Τα μέλη που αναφέρονται στα στοιχεία α), β) και γ) διορίζονται από το Συμβούλιο κατ' αναλογία ενός ανά κράτος μέλος για καθεμία από τις κατηγορίες που προαναφέρθηκαν.

Τα μέλη που αντιπροσωπεύουν την Επιτροπή διορίζονται από την ίδια."

2. Το άρθρο 9 διαγράφεται.

3. Στο άρθρο 11, οι παράγραφοι 1 και 2 αντικαθίστανται από το ακόλουθο κείμενο:

"1. Το διοικητικό συμβούλιο διαβιβάζει στην Επιτροπή, το αργότερο στις 31 Μαρτίου κάθε έτους, την προβλεπόμενη κατάσταση εσόδων και δαπανών. Η κατάσταση αυτή που περιλαμβάνει πίνακα του προσωπικού, διαβιβάζεται από την Επιτροπή στο Ευρωπαϊκό Κοινοβούλιο και στο Συμβούλιο με το προσχέδιο προϋπολογισμού των Ευρωπαϊκών Κοινοτήτων.

2. Η αρμόδια για τον προϋπολογισμό αρχή καθορίζει τις διαθέσιμες πιστώσεις για την επιδότηση που προορίζεται για το κέντρο.

Η ισχύουσα διαδικασία μεταφοράς πιστώσεων από κεφάλαιο σε κεφάλαιο εφαρμόζεται στις εν λόγω πιστώσεις.

Η αρμόδια για τον προϋπολογισμό αρχή καθορίζει τον πίνακα του προσωπικού του κέντρου."

4. Στο άρθρο 12, διαγράφονται οι παράγραφοι 2 και 3.

Η παράγραφος 4 γίνεται παράγραφος 2.

5. Μετά το άρθρο 12 παρεμβάλλεται το ακόλουθο άρθρο:

"Άρθρο 12α

1. Ο διευθυντής προετοιμάζει και το διοικητικό συμβούλιο εγκρίνει, το αργότερο στις 31 Μαρτίου, την ετήσια γενική έκθεση δραστηριοτήτων, οικονομικής κατάστασης και προοπτικών του Κέντρου και τη διαβιβάζει στο Ευρωπαϊκό Κοινοβούλιο, στο Συμβούλιο, στην Επιτροπή, στην Οικονομική και Κοινωνική Επιτροπή και στο Ελεγκτικό Συνέδριο.

Διαβιβάζει επίσης, το αργότερο στις 31 Μαρτίου, στο Ευρωπαϊκό Κοινοβούλιο, στο Συμβούλιο, στην Επιτροπή και στο Ελεγκτικό Συνέδριο τους λογαριασμούς διαχείρισης, την ανάλυση της δημοσιονομικής διαχείρισης και το δημοσιονομικό ισολογισμό του Κέντρου για το προηγούμενο οικονομικό έτος.

Το Ελεγκτικό Συνέδριο εξετάζει τα εν λόγω έγγραφα όπως προβλέπεται στο άρθρο 206α της συνθήκης.

2. Το Ελεγκτικό Συνέδριο διαβιβάζει στις υπεύθυνες για τη χορήγηση απαλλαγής αρχές και στην Επιτροπή, το αργότερο στις 30 Νοεμβρίου, την ετήσια έκθεσή του μαζί με τις απαντήσεις του Κέντρου στις παρατηρήσεις του Ελεγκτικού Συνεδρίου, και εξασφαλίζει τη δημοσίευσή τους στην Επίσημη Εφημερίδα των Ευρωπαϊκών Κοινοτήτων.

Πριν από τις 30 Απριλίου του επόμενου έτους, το Ευρωπαϊκό Κοινοβούλιο, μετά από σύσταση του Συμβουλίου που αποφασίζει με ειδική πλειοψηφία, χορηγεί απαλλαγή στο διοικητικό συμβούλιο του κέντρου σύμφωνα με τις διαδικασίες που προβλέπονται στο άρθρο 206β της συνθήκης."

6. Το άρθρο 13 αντικαθίσταται από το ακόλουθο κείμενο:

"Άρθρο 13

Οι διατάξεις οι σχετικές με το προσωπικό του κέντρου εγκρίνονται από το Συμβούλιο, μετά από πρόταση της Επιτροπής και γνωμοδότηση του Ευρωπαϊκού Κοινοβουλίου."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 30 Ιουνίου 1993.

Για το Συμβούλιο

Ο Πρόεδρος

S. BERGSTEIN

(1) ΕΕ αριθ. C 23 της 31. 1. 1991, σ. 26.(2) ΕΕ αριθ. C 13 της 20. 1. 1992, σ. 523.(3) ΕΕ αριθ. C 152 της 10. 6. 1991, σ. 1.(4) ΕΕ αριθ. L 39 της 13. 2. 1975, σ. 1.